**Konkursa “Vestfālenes miera balvas stipendija jaunajiem žurnālistiem” nolikums**

Vispārīgie jautājumi

1. Nolikums nosaka Baltijas Mediju izcilības centra un Vācijas sabiedriskā medija Deutsche Welle apmācību institūcijas Deutsche Welle Akademie organizēta konkursa “Vestfālenes miera balvas stipendija jaunajiem žurnālistiem” konkursa mērķus un uzdevumus, norisi, darbu noformēšanas un iesniegšanas prasības, kā arī vērtēšanas un rezultātu paziņošanas kārtību.
2. Baltijas Mediju izcilības centra partneri konkursa īstenošanā - Valsts prezidenta kanceleja, Latvijas Republikas Ārlietu ministrija, Vācijas vēstniecība Rīgā, mediju redakcijas Latvijā.
3. Konkursa dalībnieki ir žurnālisti vecumā līdz 28 gadiem (pieteikšanās brīdī ir 28 gadus veci vai jaunāki), kuri strādā kādā no Latvijā reģistrētiem medijiem.
4. Konkursa uzdevums ir izvēlēties un piešķirt stipendiju Latvijas žurnālistam analītiska pētījuma veikšanai par ekonomikas, politikas, sociālās vai kultūras politikas aktualitāti Latvijā, skatītu Eiropas Savienības kontekstā.
5. Konkursa mērķis ir attīstīt profesionālo mediju vidi Latvijā. Īstenotā projekta ietvaros tiks uzlabotas jauno žurnālistu prasmes, interese un izpratne par Latvijas un Eiropas Savienības attiecību tematiku, veicināta jaunu un inovatīvu formātu ieviešana šai tematikai veltītu materiālu veidošanā mediju redakcijās.
6. Stipendijas finansējuma avots ir Baltijas valstīm piešķirtā Vestfālenes miera balvas prēmija, kuru Latvijas vārdā Valsts prezidents Raimonds Vējonis saņēma 2018. gadā.
7. Stipendija ietver finansējumu projeka īstenošanai līdz EUR 3 000 katra gada konkursa uzvarētājam un Vācijas sabiedriskā medija Deutsche Welle ekspertu mentoringu.

Konkursa norise

1. Konkurss tiek īstenots vienā kārtā 2019. gadā, 2020. gadā un 2021. gadā, katru gadu piešķirot stipendiju vienam Latvijas žurnālistam.
2. Reizi gadā tiks izsludināts konkurss, kurā aicināti piedalīties jaunie žurnālisti, kuriem jāiesniedz idejas analītiska pētījuma veikšanai par ekonomikas, politikas, sociālās vai kultūras politikas aktualitāti Latvijā, skatītu Eiropas Savienības kontekstā. Žurnālistiem jāpierāda izvēlētās tēmas aktualitāte un nepieciešamība.
3. Katrs konkursa dalībnieks drīkst iesniegt vienu pieteikumu ar ideju analītiskam pētījumam, kā rezultātā taps publikācija medijos vai multimediju projekts. Konkursa idejas pieteikumam jāpievieno tās īstenošanas laika grafiks un detalizēta nepieciešamā budžeta tāme.
4. Konkursa idejas pieteikumam jāpievieno medija redakcijas rakstiska apņemšanās, ka tā publicēs konkursa ietvaros tapušo materiālu, kā arī nepieciešamības gadījumā sniegs redaktora palīdzību publikācijas vai multimediju projekta tapšanā, sadarbojoties ar piesaistīto Vācijas sabiedriskā medija Deutsche Welle mentoru.
5. Konkursam iesniegtos ideju pieteikumus vērtēs Baltijas Mediju izcilības centra izveidota stipendijas piešķiršanas padome.
6. Stipendiju piešķiršanas padomes sastāvā ir Latvijas mediju eksperti, augstskolu pasniedzēji, un ārpolitikas eksperti.
7. Papildu informācija par konkursa norisi: info@baltic.media.

Konkursa pieteikumu noformēšana un iesniegšana

1. Konkursa pieteikums ietver idejas izklāstu (ne vairāk kā 1000 vārdu), laika grafiku (ne vairāk kā 1 A4 lapa) un idejas realizācijai nepieciešamā budžeta tāmi (ne vairāk kā 1 A4 lapa).
2. Visiem iesniegtajiem dokumentiem jābūt latviešu valodā.
3. Konkursa idejas pieteikumu jāiesniedz Baltijas Mediju izcilības centram līdz 2021. gada 30.aprīļa plkst. 23:59, nosūtot to uz e-pasta adresi info@baltic.media ar norādi “Pieteikums Vestfālenes miera balvas stipendijai jaunajiem žurnālistiem”. Iesniedzot pieteikumu, jānorāda tā autora vārds, uzvārds, dzimšanas datums, tālruņa numurs un e-pasta adrese saziņai.
4. Iesniedzot konkursa pieteikumu dalībnieks:
	1. apliecina, ka konkursa pieteikumā minētā ideja tiks realizēta patstāvīgi, ievērojot žurnālista darba ētiku un kvalitātes standartu.
	2. Apliecina, ka konkursa pieteikumā minētās idejas realizācija iekļausies termiņos, kas minēti konkursa dalībnieka iesniegtajā laika grafikā un budžeta tāmē.
	3. Apliecina, ka stipendiju ieguvušais darbs tiks publicēts.
	4. Piekrīt, ka Baltijas Mediju izcilības centrs stipendiju ieguvušo darbu pilnā apjomā vai atsevišķas tā daļas, ar atsauci uz autoru, var izmantot centra vajadzībām bez saskaņošanas ar autoru, tai skaitā, publicēt jebkuros plašsaziņas līdzekļos un sociālajos tīklos neierobežotā apjomā un laika periodā Latvijā un ārvalstīs.
	5. Stipendijas saņēmēji ir informēti, ka par tiesiskajiem riskiem ir atbildīgi viņi un/vai izdevējs.

Vērtēšana un apbalvošana

1. Konkursa pieteikumu vērtēšanas procesā ņem vērā tā atbilstību konkursa nolikuma prasībām, autora radošo ideju, darba oriģinalitāti, aktualitāti, kā arī autora spēju īstenot projektu, iekļaujoties tam paredzētajā laikā un budžetā. Uzvarētājs tiek noteikts stipendiju padomei balsojot, lēmumu pieņemot ar balsu vairākumu.
2. Konkursa ikgadējais uzvarētājs saņems:
	1. ar projektu saistīto braucienu īstenošanai (ievērojot spēkā esošo regulējumu COVID-19 pandēmijas ierobežošanai) - finansējumu transporta, naktsmītnes izdevumiem, dienas naudu, kā arī finansējumu iespējamajiem papildus izdevumiem, kas saistīti ar idejas realizāciju. Kopējo izdevumu summa ir EUR 3 000.
	2. Vācijas sabiedriskā medija Deutche Welle ekspertu konsultācijas un mentoringu konkursa idejas realizācijas laikā, lai spētu padziļināti pētīt ar Eiropas Savienības jautājumiem saistītas tēmas un sagatavot materiālus, kas ir interaktīvi un piemēroti jauno mediju platformām.

Rezultātu paziņošana

1. Baltijas Mediju izcilības centrs informēs konkursa dalībniekus par konkursa rezultātiem, nosūtot e-pasta vēstuli uz konkursa dalībnieka norādīto e-pasta adresi līdz 2021.gada 14.maijam.

Personas datu apstrāde

1. Baltijas Mediju izcilības centrs, reģistrācijas nr.: 40008244518, juridiskā adrese Palasta iela 5-1, Rīga, LV-1050,veic personas datu apstrādi.
2. Personas datu apstrādes mērķis - Vestfālenes miera balvas stipendijas konkursa jaunajiem žurnālistiem norises nodrošināšana.
3. Personas datu apstrādes tiesiskais pamats – piekrišana un leģitīmo interešu nodrošināšana.
4. Iesniedzot konkursa pieteikumu, dalībnieks apliecina, ka ir iepazinies ar konkursa nolikumu, tai skaitā personas datu apstrādes noteikumiem, un piekrīt personas datu apstrādei.
5. Līdz 2021. gada 30.aprīļa plkst.23:59 dalībniekam ir tiesības prasīt, lai Baltijas Mediju izcilības centrs papildina, labo vai pārtrauc konkursa dalībnieka personas datu apstrādi vai iznīcina tos, tādējādi atsaucot savu dalību konkursā.
6. Baltijas Mediju izcilības centrs glabās personas datus līdz 2025.gada 30.decembrim, lai nodrošinātu projekta finanšu un atskaišu prasības saskaņā ar LR likumdošanu.